b'\n_START_ARTICLE_\nConstance Marie Charpentier\n_START_PARAGRAPH_\nConstance Marie Charpentier, tunnettu my\xc3\xb6s sukunimell\xc3\xa4 Blondelu (4. huhtikuuta 1767 Pariisi \xe2\x80\x93 3. syyskuuta 1849 Pariisi) oli ranskalainen taidemaalari. H\xc3\xa4n teki paljon naisten ja lasten muotokuvia._NEWLINE_Charpentierin is\xc3\xa4 oli kauppias, jonka tiedet\xc3\xa4\xc3\xa4n joutuneen oikeuteen luvattomasta l\xc3\xa4\xc3\xa4kkeiden myymisest\xc3\xa4. Tytt\xc3\xa4ren saama taidekoulutus on j\xc3\xa4\xc3\xa4nyt suurelti osin dokumentoimatta, mutta varmuudella tiedet\xc3\xa4\xc3\xa4n h\xc3\xa4nen saaneen opetusta Jacques-Louis Davidilta, Louis Latiffelta ja Pierre Bouillonilta. _NEWLINE_Avioliiton taiteilija solmi vuonna 1793 Victor-Fran\xc3\xa7ois Charpentierin kanssa, joka oli ammatiltaan virkamies. Aviomiehen suvussa oli vallankumouksen kannattajia ja Charpentier maalasi Georges Dantonin muotokuvan. Vuonna 1798 h\xc3\xa4n piti ensimm\xc3\xa4isen n\xc3\xa4yttelyns\xc3\xa4. Charpentierin ty\xc3\xb6t nauttivat omana aikanaan arvostusta ja valtio osti yhden h\xc3\xa4nen t\xc3\xb6ist\xc3\xa4\xc3\xa4n tuolloin huomattavalla 1500 frangin summalla. _NEWLINE_Uransa varrella Charpentierin tiedet\xc3\xa4\xc3\xa4n maalanneen vain yhden historiamaalauksen, nimelt\xc3\xa4\xc3\xa4n Melankolia. Siit\xc3\xa4 on tullut h\xc3\xa4nen tunnetuin ty\xc3\xb6ns\xc3\xa4. Viimeisen n\xc3\xa4yttelyns\xc3\xa4 h\xc3\xa4n piti vuonna 1821. Sen j\xc3\xa4lkeen h\xc3\xa4n antoi yksityistunteja maalaamisessa noin kymmenen vuoden ajan.'